DEĊIŻJONI TAL-PARLAMENT EWROPEW U TAL-KUNSILL
tas-17 ta' Diċembru 2009
dwar il-mobilizzazzjoni tal-Istrument ta’ Flessibilità, b'konformità mal-punt 27 tal-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja fis-sod
(2009/1007/UE)
IL-PARLAMENT EWROPEW U L-KUNSILL TAL-UNJONI EWROPEA,
wara li kkunsidraw il-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja fis-sod (1), u b'mod partikulari l-ħames paragrafu tal-punt 27 tagħha,
wara li kkunsidraw il-proposta tal-Kummissjoni,
Billi, wara li fil-laqgħa ta’ konċiljazzjoni tat-18 ta’ Novembru 2009 eżaminaw il-possibilitajiet kollha għar-riallokazzjoni tal-approprjazzjonijiet taħt is-subintestatura 1a, iż-żewġ fergħat tal-awtorità baġitarja qablu li jimmobilizzaw l-Istrument ta’ Flessibilità biex fil-baġit tal-2010 jikkomplementaw il-finanzjament, lil hinn mill-ogħla limitu tas-subintestatura 1a, ta':
-
EUR 120 miljun għall-finanzjament ta’ proġetti fil-qasam tal-enerġija fil-kuntest tal-Pjan Ewropew għall-Irkupru Ekonomiku;
-
EUR 75 miljun għall-għeluq tal-impjant tal-enerġija nukleari ta’ Kozloduy.
JIDDEĊIEDU:
Artikolu 1
Għall-budget ġenerali tal-Unjoni Ewropea għas-sena finanzjarja 2010, l-Istrument ta’ Flessibilità għandu jintuża biex tiġi pprovduta s-somma ta' EUR 195 miljun f'approprijazzjonijiet għall-impenji taħt is-subintestatura 1a.
Dawn l-ammonti għandhom jintużaw sabiex jikkumplementaw il-finanzjament ta':
-
EUR 120 miljun lejn il-finanzjament ta’ proġetti fil-qasam tal-enerġija fil-kuntest tal-Pjan Ewropew għall-Irkupru Ekonomiku;
-
EUR 75 miljun għall-għeluq tal-impjant tar-reattur nukleari ta’ Kozloduy.
Artikolu 2
Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
Magħmul fi Strasburgu, is-17 ta’ Diċembru 2009.